Deurbraak ná moord op geliefde 'pannekoektannie' | Maroela Media
Deurbraak ná moord op geliefde 'pannekoektannie'
Anna Herbst, Bloemfontein se geliefde pannekoektannie, is die naweek in haar huis vermoor. (Foto: verskaf)
Die polisie het drie verdagtes in hegtenis geneem in verband met die moord op Anna Herbst (61), oftewel Bloemfontein se "pannekoektannie", soos sy allerweë bekend gestaan het.
Ao. Loraine Earle, polisiewoordvoerder, het bevestig drie mans, tussen 18 en 19 jaar oud, is Woensdagoggend in verband met die moord in hegtenis geneem. Volgens Earle sal die verdagtes Vrydag in die hof verskyn.
Intussen word 'n verassingsdiens vandag om 11:00 in die NG kerk Bloemfontein-Noord (Klipkerk) vir Herbst gehou.
Herbst se liggaam is Saterdagoggend in haar huis op 'n kleinhoewe by Bloemspruit, aan die buitewyke van die stad, gekry. Sy het alleen daar gewoon nadat haar man vroeër dood is.
Earle het vroeër gesê nooddienswerkers het Herbst se liggaam in die huis gekry nadat bure vlamme gesien en die brandweer ontbied het.
'n Moorddossier is geopen en 'n nadoodse ondersoek is gedoen om die oorsaak van Herbst se dood te bepaal.
In dié stadium lyk dit of net 'n geldtrommeltjie uit Herbst se voertuig, wat steeds buite die huis gestaan het, vermis word. Haar pannekoekgeld was vermoedelik daarin.
Barend Rossouw, Herbst se skoonseun, het vroeër gesê volgens die polisie is Herbst moontlik in die aanval ook geskiet.
Hy en sy vrou, Anneke, het hulle Saterdag na Herbst se huis gehaas nadat hulle 'n oproep oor die brand daar gekry het, maar dit was tevergeefs. Die huis is in die brand verwoes.
Herbst was 'n bekende in die stad waar sy die afgelope ruk op Donderdae, Vrydae en Saterdae pannekoeke voor D&J Vleis verkoop het.
Adri Vorster, wat saam met haar man, Jimmy, D&J Vleis besit, het gesê "tannie Anna en haar pannekoeke" was 'n instelling voor die deur.
"Dit is vir ons verskriklik sleg. Sy was al deel van die opset hier. Tannie Anna was regtig 'tough', sy het nie stilgesit nie," het Vorster gesê.
"'n Mens lees van dié goed, maar dit gebeur nie op jou voorstoep nie. Die tannie het nie 'n vlieg skade gedoen nie. Die mense was verskriklik lief vir haar," het Vorster gesê.
Anna Herbst Bloemfontein In die nuus Vrystaat
Vier sterf in Krugersdorp-botsing
Gordhan kap erg na OB in hofstukke
Hoe hartseer is dit nie! Sterkte aan almal wat haar lief het. Mag die 3 kry wat hulle verdien.
Die nooddienswerkers het verseker 'n baie nou span van aandag, eers toe hulle die liggaam uit die huis verwyder het, het hulle "agtergekom" dat haar hande vasgebind is. Klink of hulle dit ook maar baie toevallig agtergekom het. Treurigheid se moses!
Malema se jeug spanne aan die werk?
18 – 19 jaar oud – In n Nie Apartheids tyd gebore – maar doen seker soos sekere Politieke Parye mos geweld teen Wit mense aanhits – Dankie EFF / BLF julle is mos vir die jonger geslag en hits mos geweld aan.